Ses dood in skietery in KhayelitshaArgieffoto (Foto: Kent Williamson) Ses mense is Sondagaand, in die soveelste voorval vanjaar, in Khayelitsha, Kaapstad, doodgeskiet. Brig. Novela Potelwa, polisiewoordvoerder, het gesê speurders van georganiseerde misdaad ondersoek die voorval. Polisiebeamptes is omstreeks 20:00 Sondagaand na die toneel op die hoek van Maphongwana- en Idadastraat ontbied waar hulle op die liggame van vyf mans afgekom het. ’n Sesde persoon wat na die skietvoorval na die hospitaal gehaas is, is kort na sy aankoms dood verklaar. Daar word tans gepoog om die identiteite van die oorledenes vas te stel. In Maart vanjaar is ses mense in die Enkanini- informele nedersetting doodgeskiet. Twee vroue en vier mans, tussen die ouderdomme van 18 en 27, is dood toe drie verdagtes lukraak skote op slagoffers in Lindelaweg afgevuur het. Dié voorval is voorafgegaan deur nog ’n voorval waartydens vyf mense in die Endlovini- informele nedersetting doodgeskiet is. Vier mans en ŉ vrou is dood nadat onbekende skieters ’n sinkhuis in Monwabisi Park genader en losgebrand het.